**OBRAZLOŽENJE IZVRŠENJA PLANA RAZVOJNIH PROGRAMA**

**ZA RAZDOBLJE OD 01.01. DO 30.06.2020. GODINE**

**PRAVNI TEMELJ**

U skladu sa strateškim ciljevima iz Plana ukupnog razvoja Grada Novska 2020. – 2022., planirana su sredstva za provedbu razvojnih projekata. Sukladno članku 108. stavku 5. Zakona o proračuna polugodišnji i godišnji izvještaj o izvršenju proračuna jedinice lokalne i područne (regionalne) samouprave sadrži izvještaj o provedbi plana razvojnih programa. U nastavku slijedi realizacija plana za prvo polugodište 2020. godine:

**1. KAPITALNI PROJEKT K100026 Aglomeracija Novska**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

Projektom Aglomeracija Novska se planira izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70% : 30%. U dijelu nacionalnih sredstava sudjeluju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom.

Radovi na izgradnji sustava su započeli u 2020. godini, no zbog problema uslijed pandemije koronavirusa su se u prvom dijelu godine odvijali usporeno, pa je i realizacija iz tog razloga nešto manja. Započeti su radovi na izgradnji sustava odvodnje otpadnih voda u naselju Bročice, te je u promatranom razdoblju izvedeno 3.000 m cjevovoda. U gradu Novska su započeti radovi na obnovi vodovoda, te je u Kolodvorskoj i Ulici kralja Zvonimira postavljeno 1.500 m novog cjevovoda.

Nositelj ovog projekta je gradska tvrtka Vodovod Novska d.o.o., te je Grad Novska za radove izvedene u prvoj polovici 2020. godine transferirao tvrtki Vodovod Novska d.o.o. temeljem njihovog zahtjeva iznos od 110.170,38 kn, odnosno Hrvatskim vodama 280.131,29 kn.

**2.** **KAPITALNI PROJEKT K100035 Kanalizacija Brestača – Nova Subocka**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

Kroz ovaj projekt je planirano i ukupno izgrađeno 5.000 m cjevovoda na izgradnji sustava otpadnih voda u naseljima Brestača i Nova Subocka. U prethodnom razdoblju je bilo izgrađeno 4.800 m, te je početkom 2020. godine izvedeno i preostalih 200 m trase u naselju Nova Subocka i time su radovi na izgradnji ovog sustava završeni.

Nositelj projekta je gradska tvrtka Vodovod Novska d.o.o. Projekt sufinanciraju Hrvatske vode i Grad Novska u omjeru 80% : 20%, te je Grad Novska za radove izvedene u prvoj polovici 2020. godine transferirao tvrtki Vodovod Novska d.o.o. temeljem njihovih zahtjeva iznos od 89.451,93 kn.

**3. KAPITALNI PROJEKT K100007 Klaster kulture na temeljima kulturne baštine povijesne jezgre Novske**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 3.2. Poboljšanje sustava javnih, socijalnih i zdravstvenih usluga i sadržaja**

**Mjera 3.2.1. Izgradnja novih i modernizacija postojećih javnih, socijalnih i zdravstvenih objekata prilagođenih osobama s invaliditetom**

Ovim projektom predviđa se rekonstrukcija starog hotela Knopp u Novskoj i njegova dogradnja te njegova prenamjena u društvenu i manjim dijelom (< 20%) u ugostiteljsku namjenu. U građevini se predviđa smještaj prostorija za potrebe razvoja kulturne djelatnosti koji će obuhvaćati prostore za: Zavičajnu muzejsku zbirku, galerijski prostor, multifunkcionalnu dvoranu, prostore za radionice tradicijskih vještina, prostore za djelovanje KUD-ova te u manjem dijelu turističke komponente – ugostiteljski sadržaji i prodavaonica lokalnih suvenira.

Radovi na rekonstrukciji i dogradnji su započeli u travnju 2020. godine, te je iz tog razloga i mala realizacija u prvih šest mjeseci 2020. godine. Većinom su to radovi na pripremi gradilišta, te rušenju dijelova građevine koji su predviđeni za rušenje. Završetak radova na rekonstrukciji i dogradnji hotela se očekuje krajem 2022. godine.

Nositelj projekta je Grad Novska. Projekt se financira vlastitim sredstvima, sredstvima pomoći te namjenskim primicima iz sredstava kredita. Trošak radova obavljenih u prvih šest mjeseci 2020. godine iznosi 1.063.494,66 kn.